b'\n_START_ARTICLE_\nJos\xc3\xa9 Ortega y Gasset\n_START_PARAGRAPH_\nJos\xc3\xa9 Ortega y Gasset (9. toukokuuta 1883 Madrid \xe2\x80\x93 18. lokakuuta 1955 Madrid) oli espanjalainen filosofi. Sopivana vertailukohtana h\xc3\xa4nen fenomenologian suuntaisille pohdinnoilleen on pidetty Edmund Husserlin ja Martin Heideggerin tuotantoa. Ortegan kuuluisin teos espanjankielisen maailman ulkopuolella on Massojen kapina._NEWLINE_Sek\xc3\xa4 liberalistinen ett\xc3\xa4 konservatiivinen ajattelu ovat saaneet vaikutteita Ortegalta.\n_START_SECTION_\nEl\xc3\xa4m\xc3\xa4\n_START_PARAGRAPH_\nOrtega vietti kuusi vuotta M\xc3\xa1lagan jesuiittakoulun oppilaana, mink\xc3\xa4 j\xc3\xa4lkeen h\xc3\xa4n opiskeli ensin Bilbaon yliopistossa ja my\xc3\xb6hemmin filosofiaa Madridin keskusyliopistossa. Ortega v\xc3\xa4itteli 1904 ja suoritti sitten jatko-opintoja Saksassa._NEWLINE_Muutettuaan takaisin Espanjaan h\xc3\xa4net valittiin Madridin keskusyliopiston filosofian professoriksi, miss\xc3\xa4 teht\xc3\xa4v\xc3\xa4ss\xc3\xa4 h\xc3\xa4n toimi 1910\xe2\x80\x931936. Ortegan ensimm\xc3\xa4inen teos Meditaciones del Quijote, jossa tulkittiin romaania Don Quijote, sis\xc3\xa4lsi h\xc3\xa4nen filosofiansa keskeisimm\xc3\xa4t periaatteet. Don Quijote sopi Ortegalle luontevasti tutkimuksen kohteeksi, sill\xc3\xa4 h\xc3\xa4nen mielest\xc3\xa4\xc3\xa4n kirjallisuus ja muut taiteenlajit olivat pelkk\xc3\xa4\xc3\xa4 \xe2\x80\x9dvaleasuista filosofiaa\xe2\x80\x9d. Ortegan merkitt\xc3\xa4vin julkaisukanava oli h\xc3\xa4nen itse perustamansa Revista de Occidente. Kun francolaiset nousivat valtaan, Ortega muutti oma-aloitteisesti pois maasta. Takaisin Espanjaan h\xc3\xa4n tuli 1945 asuttuaan sit\xc3\xa4 ennen perheens\xc3\xa4 kanssa Ranskassa, Saksassa, Portugalissa, Hollannissa ja Argentiinassa.\n_START_SECTION_\nFilosofia\n_START_PARAGRAPH_\nFilosofisissa yleisteoksissa Ortegaa on pidetty muun muassa eksistentialistina, fenomenologina ja pragmatistina. Itse h\xc3\xa4n antoi filosofiselle ty\xc3\xb6lleen nimikkeen \xe2\x80\x9dratiovitalismi\xe2\x80\x9d (raciovitalismo)._NEWLINE_Ratiovitalismi on synteesi j\xc3\xa4rke\xc3\xa4 painottavasta rationalismista ja vitalismista, jossa j\xc3\xa4rjen katsotaan olevan biologinen prosessi. Ortegan mukaan j\xc3\xa4rki ja rationaalisuus pit\xc3\xa4\xc3\xa4 ymm\xc3\xa4rt\xc3\xa4\xc3\xa4 ihmisel\xc3\xa4m\xc3\xa4n vitaalisten, yhteiskunnallisten ja historiallisten ulottuvuuksien my\xc3\xb6t\xc3\xa4 kehittyv\xc3\xa4n\xc3\xa4 ilmi\xc3\xb6n\xc3\xa4. H\xc3\xa4n k\xc3\xa4ytt\xc3\xa4\xc3\xa4 siit\xc3\xa4 my\xc3\xb6s nimityst\xc3\xa4 "historiallinen j\xc3\xa4rki".'